**ΚΡΙΤΗΡΙΟ ΑΞΙΟΛΟΓΗΣΗΣ**

**ΚΕΙΜΕΝΟ 4 : Ο λόγος του εκπαιδευτικού**

Θέλω δημόσια να αναφερθώ σ’ αυτόν το σχεδόν παράλογο πανικό που άρχιζε με εφιάλτες τρεις μέρες πριν αρχίσουν κάθε χρονιά τα μαθήματα. Όταν ερχόταν ο Οκτώβριος (τότε, για πολλά χρόνια, άρχιζαν τα μαθήματα στη Μέση Εκπαίδευση), για τρεις ημέρες, πριν γίνει ο καθιερωμένος αγιασμός και μπούμε ξανά στις τάξεις, εφιάλτες τρομεροί με ταλαιπωρούσαν. Από τον Οκτώβριο εκείνο του 1963 μου είχε καρφωθεί η ιδέα πως σ’ αυτή την τάξη, αυτή την πρώτη ημέρα, θα βρισκόταν εκείνος ο διαβολάκος, ανελέητος μαθητής που θα μου υπέβαλλε την τρομερή ερώτηση που δε θα μπορούσα να απαντήσω! Αυτό ως τον Οκτώβριο του 1998.

Περνούσαν τα χρόνια, ερχόντουσαν ωραία, χαρισματικά, ανάμεσα στα άλλα, παιδιά, συχνά (πώς όχι;) δεν μπορούσα να απαντήσω σε κάποια ερώτηση, έμαθα ωριμάζοντας να λέω «θα το κοιτάξω και θα σου απαντήσω αύριο, δεν το ξέρω, δεν το έχω σκεφτεί, δε χρειάστηκε ως τώρα να το αναζητήσω» κτλ., αλλά ο πανικός κάθε χρόνο εκεί. Προσπαθώντας λογικά να εξηγήσω αυτό το άγχος, έβρισκα πως ίσως, επειδή υπήρξα, προκλητικός μαθητής, σχεδόν αλαζόνας και συχνά προσπαθούσα να φέρω σε δύσκολη θέση τους δασκάλους μου θέτοντας απίθανες ερωτήσεις, φοβόμουν, όταν πια έγινα εγώ δάσκαλος, ότι θα βρισκόταν κάποιο ζιζάνιο να μου ανταποδώσει τις προκλήσεις.

Κώστας Γεωργουσόπουλος, «Ο πανικός ενός δασκάλου»

εφημ. ΤΑ ΝΕΑ, 2003 (διασκευή)

**Β. ΕΡΩΤΗΣΕΙΣ**

1. Γιατί καταλάμβανε το δάσκαλο του κειμένου πανικός στην αρχή του σχολικού έτους;

2. Να βρείτε τα δομικά στοιχεία της 1ης παραγράφου.

3. Εντοπίστε στο κείμενο μια απλή, μια ελλειπτική και μια επαυξημένη πρόταση. Δικαιολογήστε την επιλογή σας.

4. Να κάνετε την παρακάτω αντιστοίχιση. Στις λέξεις της δεξιάς στήλης αντιστοιχούν περισσότεροι από έναν όροι της αριστερής στήλης.

1. οργανωμένος 2. διακρίνεται για τη φροντισμένη σύνταξη και το επιμελημένο λεξιλόγιο 3. αυθόρμητος α. προφορικός λόγος 4. πυκνός 5. εμπλουτίζεται από χειρονομίες, εκφράσεις του προσώπου, επιτονισμό κλπ. β. γραπτός λόγος 6. τυπικός 7. αναλυτικός 8. άμεσος

5. α. Να αντιστοιχίσετε τα επίθετα της αριστερής στήλης με το κατάλληλο ουσιαστικό της δεξιάς στήλης (κάνοντας και τις απαιτούμενες αλλαγές).

1. διδακτικός α. δέκτης 2. εποπτικός β. δραστηριότητα 3. χαρισματικός γ. ώρα 4. παθητικός δ. μαθητής 5. εκπαιδευτικός ε. βιβλίο 6. ποιοτικός στ. μέσα

β. Να φτιάξετε προτάσεις με τις παρακάτω λέξεις: **καινοτομία, πρόγραμμα, πρωτοβουλία, αυθεντία**

6. Στην παρακάτω παράγραφο να βάλετε την κατάλληλη θεματική πρόταση.

Η τάξη γιορτάζει τη χαρά της πρώτης μέρας. Αγκαλιές, φιλιά, γέλια, φωνές και ψίθυροι, μικρά και μεγάλα μυστικά, φρεσκοσιδερωμένες ποδιές, καινούρια παπούτσια, καινούριες τσάντες, μαλλιά κοντά, μαλλιά μακριά, κοτσιδάκια, κοτσίδες, πιαστράκια, μπαρέτες, χτενάκια, κορδέλες… Μάτια λαμπερά γεμάτα θάλασσες και βουνά, γεμάτα παιχνίδια, γεμάτα τρέλες. Η τάξη ξεχείλισε από τις καλοκαιριάτικες αναμνήσεις. Η κάθε μαθήτρια είχε να λέει για το δικό της καλοκαίρι.

Ζωρζ Σαρή, Ε.Π., εκδ. Πατάκης

**Γ. ΠΑΡΑΓΩΓΗ ΛΟΓΟΥ**

Να φτιάξετε μια παράγραφο με την εξής θεματική πρόταση: «Το βιβλίο …………., που διάβασα το καλοκαίρι, με συγκίνησε ιδιαίτερα».